text: Lad bilen stå: Tag bussen hjem fra julefrokosten
  28 november 2014 kl. 09.15
  Fredag skydes årets julefrokost-sæson i gang, og Sydtrafik sætter sig bag rattet i julefrokost-busserne. Så lad endelig bilen stå.
  Når mange syd- og sønderjyder i aften skåler med kollegerne til de første julefrokoster, så kan man gøre det med god samvittighed. Fredag sætter Sydtrafik julefrokost-busserne ind, så man kan lade bilen stå og i stedet blive fragtet sikkert hjem af en ædru buschauffør.
  - Vi vil gerne være med til at sikre, at folk lader bil stå og dermed kan tage den kollektive trafik hjem fra julefrokosten, siger direktør i Sydtrafik, Lars Berg til TV SYD.
  Julenatbusserne kører første gang fredag d. 28. november og sidste gang lørdag d. 20. december. Busserne stopper både ved blå og gule stoppesteder i byerne. På landevejen kan man vinke bussen til at stoppe, hvis der ikke er et stoppested.
  Hvornår og hvorfra busserne kører, kan man tjekke på www.sydtrafik.dk under køreplaner/natbusser.
  Sidste kørsel med julenatbusser er lørdag den 20. december. De almindelige natbusser også kører nytårsnat.
  Hør i interviewet her med Lars Berg, om julefrokost-busserne har panodiler og nissehuer til de beduggede passagerer.
  